Agustín Remiro

Agustín Remiro Manero, ganet d'an 28 a viz Eost 1904 hag aet da Anaon d'an 21 a viz Even 1942 a oa un anarkour eus Aragon, soudard e-pad Brezel diabarzh Spagn ha goude-se bet un ajant estren eus an MI6 saoz. Ganet e oa e kêriadennig Epila, ha deuet e oa da vezañ anarkour pa oa yaouank hag emezelet en ur sindikad hag a oa ur skourr eus ar Confederación Nacional del Trabajo (CNT). Goude bezañ bet soudard e-kerzh Brezel ar Rif en doa aozet strolladigoù stourm politikel a-enep diktatouriezh Primo de Rivera. E-kerzh bloavezhioù an Eil Republik spagnol e oa bet e penn harzoù-labour ha kemeret en doa perzh en emsavadeg anarkour miz Kerzu 1933. 

Pa oa tarzhet ar brezel diabarzh, stourmet en devoa evel guerrillero er golonenn Durruti ha goude-se e oa bet e Lu Poblek ar Republik evel soudard diazez. Stourmet en doa war talbenn Aragón a-hed ar brezel. Goude-se e oa tec'het kuit diouzh ar vro goude an argadenn war Gatalonia e penn kentañ ar bloavezh 1939. Kemeret en doa perzh en ur rouedad evit sikour ar repuidi da dreuziñ an harzoù, anvet Strollad Ponzán, ha goude-se e oa deuet da vezañ un ajant eus an MI6. 

E-kerzh e gefridioù evit ar Saozon en Iberia e voe harzet e Portugal ha kaset da Spagn frankoour, e-lec'h ma voe kondaonet d'ar marv. A-benn ar fin e oa lazhet gant ar polis pa oa o klask tec'hout diouzh an toull-bac'h.

Rummad:Ganedigezhioù 1904
Rummad:Marvioù 1942
Rummad:Anarkourien Spagn
Rummad:Tud lazhet gant ar polis spagnol